Charissimo in Christo filio Francisco Francorum regi christianissimo. Clemens papa VII. Charissime in Christo filio nostro, salutem et apostolicam benedictionem. Litteras tuæ majestatis in quibus venerabilem fratrem episcopum Autissiodorensem oratorem apud nos suum ad se revocat, licentiam que ad te redeundi per eundem episcopum nobis petitam egrius tulissemus, nisi majestas tua his duobus S.R.E. cardinalibus quos apud nos manere decrevit nostram molestiam allevasset, cuicumque enim tuum nomen apud nos referenti tua causa paterne et peculiariter afficimur. Itaque tuæ voluntati, ut debemus, acquiescentes, eundem episcopum veniendi ad te cupidum benigne dimisimus. Illud autem pro nostro officio et benevolentia in illum nostra libenter facimus ut cum tuæ majestati ex animo commendemus, semper enim eum cognovimus insigni fide et devotione erga te flagrantem quo nomine.... omnes tui nobis chari et probati esse debent. Quamobrem si tua majestas suæ in illum paratæ benignitati aliquid etiam nostra causa adjecerit, id nos sumus valde gratum, valdeque jucundum a tua majestate habituri. Datum in civitate nostra Bononie, sub annulo Piscatoris, die octava februarii, M D XXXIII; pontificatus nostri anno decimo. Blosius.